ቅዱስ ሲኖዶሱ ከነገ ጀምሮ ለሰባት ቀናት ፀሎተ ምህላ እንዲደረግ ወሰነ፡፡
-የኢትዮጵያ ኦርቶዶክስ ተዋህዶ ቤተክርስቲያን ቅዱስ ሲኖዶስ በአይኤስ በግፍ የተገደሉ ኢትዮጵያውያንን ለማሰብ ከነገ ጀምሮ  የሰባት ቀናት ፀሎተ ምሕላ እንደሚደረግ አስታወቀ።ብፁዕ ወቅዱስ አቡነ ማቲያስ ቀዳማዊ ፓትርያርክ ርዕሰ ለቃነጳጳሳት ዘኢትዮጵያ ሊቀጳጳስ ዘአክሱም ወእጨጌ ዘመንበረ ተክለኃይማኖት ዛሬ ከቅዱስ ከሲኖደሱ ጋር በጋራ በመሆን በሰጡት  ከሀገር ውስጥም ሆነ ውጭ ባሉ የኢትዮጵያ ኦርቶዶክስ ተዋሕዶ አብያተ ክርስቲያናት በግፍ ለተገደሉት ወገኖች ፀሎተ ፍትሀት፣ ለሀገራችን እና በአጠቃላይ ለዓለሙ ሰላም መጠበቅ ሁሉ ፀሎተ ምሕላ ለማድረግ ተወስኗል፡፡ቅዱስ ሲኖዶሱ በትላንትናው ዕለት በአይኤስ ድርጊትን ካወገዘ በኋላ ዛሬ በድጋሚ በመሰብሰብ  ባስተላለፈው የባለ ዘጠኝ ነጥብ መግለጫው እንደተገለፀው የአይኤስ ድርጊት በኢትዮጵያውያን ላይብቻ የተሰነዘረ ጥቃት ብቻ ሳይሆን  በሁሉም የዓለም ሕዝቦች ጋር የተቃጣ  ወንጀል ነው ብለዋል፡፡አረመኒያዊ ድርጊቱንም መቃወምና ያማውገዘው ሶኖዶሱ የሃገራችን ሕዝቦች የሐይማኖት ተቋማትና መላው የዓለም መንግስታት ተባብረው በችግሩ ላይ ዘላቂ መፍትሄ  እንዲያፈላልጉ  ጥሪውን አስተላልፏል፡፡የኢትዮጵያ ሕዝቦች በሐይማኖት ሳይለያዩ ከጥንት ጀምረው ያቆዩትን የአንድነት፤ ፍቅር መቻቻልና አብሮ የመኖር ፀጋን አሁንም አጥብቆ በመያዝ የጋራ ጠላት የሆነውን ግብረ ሽብርናአክራሪነትን  የመመከት ተግባር ተጠናክሮ ሊቀጥል እንደሚገባው ገልጸዋል ።በዚህ ረገድ ቤተክርስቲያኒቷም ከመንግስትና ከሕዝቡ ጎን በመቆም የሚጠበቅባትን ሁሉ ለማድርግ ዝግጁ መሆኗን እና ለዚሁም ተግባር በቅርበት የሚሠራ ዓብይ ኮሚቴ በአስቸኴይ እንደሚቋቋም እንደምታረጋግጥ መግለጫው አመልክቷል፡፡ኢትዮጵያውያን ከሀገር በመውጣት አስተማማኝ የሕይወት እና የንብርት ዋስትና ወደ ሌለበት ሀገር ከመሄድ ተቆጥቦ በሀገር ውስጥ ሰርቶ ኑሮውን እንዲመራ ቤተክርስቲያን በአፅንኦት እንደምትመክርም መግለጫው ጠቁሟል፡፡በሐይማኖት ምክንያት ለተሰው ክርስቲያኖች ሊሰጥ የሚገባውን የሰማዕትነት ክብር በቀኖናው መሠረት መፈፀም ይቻል ዘንድ የሟችቾቹን ክርስትና ሥም፣ ፎቶና ሙሉ አድራሻ ለቅዱስ ሲኖደሱ ፅሕፈት ቤት እንዲያደርሱ ጥሪያቸውን አስተላልፈዋል፡፡ቅዱስ ሲኖዶሱን የሟች ቤተሰቦችን በእግዚያብሔር መንግስት ታላቅ ዋጋ ስላላቸው ከዚህ ሐዘናቸው  በብርቱ እንዲፅናኑ በቤተክርስቲያኗ ስም  አሳስቧል ፡፡